Juliana de Freitas Obed Jensen er i gang med andet semester på uddannelsen som sygeplejerske. Sidste år på denne tid søgte Juliana de Freitas Obed Jensen ind på professionshøjskolen UCN i håbet om at blive sygeplejerske. Hun søgte ind via kvote 2. I år er der 28 procent færre som hende, der har søgt ind på kvote 2 til sygeplejerskeuddannelsen. Fristen for at søge ind er netop udløbet, og der er i år markant færre, der har sendt en ansøgning i håbet om at blive optaget på en af professionshøjskolen UCN's uddannelser. Vil gøre en forskel For Juliana de Freitas Obed Jensen var det nærmest en drøm, der gik i opfyldelse, da hun fandt ud af, at hun var kommet ind på sygeplejestudiet. - Jeg har altid brændt for at gøre en forskel for andre mennesker, og det er det, man kan som sygeplejerske, siger Juliana de Freitas Obed Jensen, som tilføjer, at faget er så bredt, og der er mange retninger at gå i inden for faget. Hun er lige nu i praktik på børneafdelingen på Sygehus Nord i Aalborg, men kan tydeligt huske, da hun for et år siden søgte ind på uddannelsen via kvote 2. - Det var nervepirrende, for man skal jo skrive en ansøgning, og så er man lidt nervøs for, om det er godt nok, siger hun. Mangel på personale Det er især på UCN’s sundhedsuddannelser og pædagoguddannelse, at man i år har oplevet  et stort fald i antallet af ansøgere. Og det bekymrer, for der er mangel på sygeplejersker, pædagoger og lærere også i Nordjylland. - Det kan blive en alvorlig situation for vores samfund, hvis vi ikke får uddannet flere inden for velfærdsområdet, Peter Møller Pedersen, der er uddannelsesdirektør på UCN. - Vi forventer, at der vil mangle over 3.000 lærere, pædagoger og sygeplejersker i 2030 alene i Nordjylland, siger han. Sikker på job Og Juliana de Freitas Obed Jensen og hendes medstuderende er da også nærmest sikret job, når de er færdiguddannede. - Jeg er ikke særligt bekymret for at finde job, når jeg er færdig, lyder det fra den kommende sygeplejerske.

Referat:
Juliana de Freitas Obed Jensen trodser tendensen og er i gang med at uddanne sig til sygeplejerske.